Foto: Index



"PITANJA koja ste poslali nisu vezana uz HDZ niti njezinog predsjednika pa vam na njih ne mogu odgovoriti. Hvala na razumijevanju", službeni je odgovor kojeg smo dobili iz HDZ-a, točnije od Miljenka Manjkasa, glavnog savjetnika za medije predsjednika HDZ-a Tomislava Karamarka, kada smo ga upitali da nam pojasni nelogičnosti oko luksuznog automobila Mercedes - ML 350 BLUETEC 4MATIC kojeg koristi Karamarko.



Naime, kako smo istražili i provjerili, u HDZ-u nisu bili sasvim iskreni; čini se da afera s Karamarkovim automobilom sve više nalikuje na onu Sanaderovu s BMW-om koju je također otkrio Index. Tvrtka koja iznajmljuje luksuzne automobile za HDZ i Anu Šarić krije imena vezana uz neke od najvećih afera HDZ-ova doba u vrijeme Ive Sanadera. No, krenimo redom.

Tvrtka Ane Šarić jedva preživljava, a unajmljuje skupi terenac



Sve je krenulo kada je Karamarko nedavno privukao pažnju javnosti protupropisnim parkiranjem automobila na pješačkom prijelazu ispred bolnice na zagrebačkom Rebru. Index je prvi objavio da je riječ o kupovini automobila na leasing jer nam je tako na pitanje o "Karamarkovom automobilu" odgovorio Manjkas, no postavili smo i pitanje kako je moguće da automobila nema u imovinskoj kartici.



"Automobil o kojemu pišete je službeno vozilo društva u kojemu je Ana Šarić, partnerica Tomislava Karamarka, većinski vlasnik. Društvo automobil ima u najmu, a Ana Šarić, temeljem ugovora ima pravo uporabe automobila 24 sata dnevno, sedam dana u tjednu i koristi ga i za sve privatne potrebe", odgovorili su nam iz HDZ-a nakon objave članka naglasivši kako nije riječ o leasingu nego o najmu.

U HDZ-u nisu htjeli reći preko koje je tvrtke Ana Šarić "unajmila" automobil jer Karamarkova partnerica ima više tvrtki, no kako pišu domaći mediji riječ je o tvrtki Drimia. Tvrtka je prošle godine zabilježila gubitak od 141 tisuću kuna, a 2013. godinu završila je s minusom od gotovo 600 tisuća kuna. Prihodi tvrtke su na razini 2,6 milijuna kuna, a rashodi na razini od 2,8 milijuna kuna. Nejasno je kakav je poslovni interes tvrtke koja se nalazi u gubicima da unajmljuje automobil koji vrijedi preko 100 tisuća eura.



I HDZ i Šarić unajmljuju automobile u istoj tvrtki



Isto tako, u HDZ-u priznaju da automobil koji je nabavljen-unajmljen preko tvrtke Ana Šarić, a time i Karamarko, koriste u privatne svrhe. No pitanje je da li je plaćen porez na unajmljeni automobil. Riječ je o primitku u naravi koji predstavlja nenovčanu korist zaposlenika, a koja je oporeziva. Je li tvrtka platila porez na unajmljeni automobil, nije nam poznato jer na ta pitanja ne želi odgovarati ni Šarić koju smo pokušali još jučer telefonski kontaktirati, a ni iz HDZ-a jer kažu da se pitanja o automobilu kojeg povremeno vozi Karamarko ne tiču ni HDZ-a, a ni samog Karamarka.

HDZ "unajmio" i luksuzni A6 od iste tvrtke



Kako smo otkrili, sporni Mercedes kojeg je unajmila tvrtka Karamarkove buduće supruge pripada Mobile - 4U iz Zagreba. HDZ je prije tri mjeseca na upit Indexa odakle stranci luksuzni model A6 odgovorio da ga nisu kupili već unajmili. Pogađate od koga? Od tvrtke Mobile - 4U.



"Zbog izvanrednih potreba i povećanog broja putovanja HDZ je na određeno vrijeme unajmio spomenuto vozilo od firme Mobile - 4U", rekla je sredinom ožujka odgovarajući na upit Indexa o luksuznoj limuzini u HDZ-ovoj garaži sada već bivša glasnogovornica te stranke Dajana Antonija Bebek. Priča je postala još zanimljivija kada smo kontaktirali tvrtku Mobile - 4U.



Tekst se nastavlja ispod oglasa

Dugoročni najam automobila ili leasing



Telefonski smo kontaktirali firmu Mobile - 4U, no dobili smo službenicu tvrtke Štasni. Hineći zainteresiranost za kratkoročni najam automobila službenica nam je rekla kako oni zapravo nisu klasični rent-a-car već jedino i isključivo iznajmljuju automobile na duži period, i do godinu dana.



Dugoročni najam automobila preko tvrtke zapravo je leasing, no u HDZ-u uporno tvrde kako je riječ o najmu automobila. Isto tako ispada da luksuzne usluge iste tvrtke za iste poslove koriste i HDZ i tvrtka Ane Šarić. Pritom tvrtka Mobile - 4U, kako se čini, nije slučajno odabrana.

Odobravao kredite Brkićevoj supruzi



Osnivač tvrtke Mobile - 4U je tvrtka Štasni d.o.o. koja je registrirana na istoj adresi, a to je Samoborska 294. Jedan od čelnih ljudi je Tomislav Topić, jedan od bivših čelnih ljudi Hypo banke. Oko Topića je bilo niz istraga pa je tako bio svjedok u suđenju za aferu Planinska, davanje zajma Iviću Pašaliću, a USKOK-ova istraga spominje ga i u slučaju "Opatovina projekt" koja je pak krak istrage za Karlovačku banku.



"Tvrtku su u svibnju 2007. osnovale supruge dvojice visokopozicioniranih službenika Sigurnosno-obavještajne agencije (SOA) među kojima je i supruga Milijana Brkića. Zajmove Hypo banke za Opatovinu odobravao je Tomislav Topić", objavili su mediji u travnju 2013. godine kada je uhićen Sandi Šola, najveći dioničar Karlovačke banke.



Topić je jedan od direktora Štasnija, a sve do prije nekoliko godina vodio je Mobile 4U. Među čelnim ljudima Štasnija je i Hrvoje Pezić, predsjednik Uprave HOK - osiguranja.

O detaljima poslovnog odnosa između ovih tvrtki i ljudi u HDZ-u nisu htjeli odgovoriti. Kao što smo napisali u uvodu, oni smatraju da se ovi poslovi ne tiču ni Karamarka, ni HDZ-a, pa tako valjda ni javnosti.